ทองคำปิดบวก 30 เซนต์
สัญญาทองคำตลาดนิวยอร์กปิดบวก ราคาสัญญาทะยานขึ้นแตะระดับสูงสุดในรอบ 4 สัปดาห์ จากข่าว"โซรอส"เพิ่มการถือครอง
18 ก.พ. 2553

สัญญาทองคำตลาดนิวยอร์กปิดบวก ราคาสัญญาทะยานขึ้นแตะระดับสูงสุดในรอบ 4 สัปดาห์ จากข่าว"โซรอส"เพิ่มการถือครอง
สัญญาทองคำตลาด COMEX (Commodity Exchange) ส่งมอบเดือนเม.ย.ปิดที่ 1,120.10 ดอลลาร์/ออนซ์ เพิ่มขึ้น 30.00 เซนต์ หลังจากเคลื่อนตัวในช่วง 1,111.90-1,128.70 ดอลลาร์
ขณะที่สัญญาโลหะเงินส่งมอบเดือนมี.ค.ปิดที่ 16.098 ดอลลาร์/ออนซ์ ลดลง 5.00 เซนต์
ส่วนสัญญาพลาตินัมส่งมอบเดือนเม.ย.ปิดที่ 1,537.10 ดอลลาร์/ออนซ์ ลดลง 60.00 เซนต์ และสัญญาพัลลาเดียมส่งมอบเดือนมี.ค.ปิดที่ 438.00 ดอลลาร์/ออนซ์ เพิ่มขึ้น 5.55 ดอลลาร์
ความวิตกกังวลเกี่ยวกับหนี้สาธารณะและยอดขาดดุลงบประมาณของกรีซทำให้นักลงทุนมองว่าทองคำเป็นการลงทุนที่ปลอดความเสี่ยงมากที่สุดในยามที่เศรษฐกิจทั่วโลกยังผันผวน
นอกจากนี้ สัญญาทองคำยังได้แรงหนุนจากรายงานของคณะกรรมการกำกับหลักทรัพย์และตลาดหลักทรัพย์ของสหรัฐ (SEC)ที่ระบุว่า ณ วันที่ 31 ธ.ค.2552 กองทุนโซรอส ฟันด์ เมเนจเมนท์ แอลแอลซี ของมหาเศรษฐีโซรอส ถือครองหุ้นในกองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก กว่า 6.178 ล้านหุ้น เพิ่มขึ้นเมื่อเทียบกับช่วงเวลา ณ วันที่ 30 ก.ย.2552 ที่ระดับ 2.45 ล้านหุ้น ทำให้โซรอสก้าวขึ้นเป็นนักลงทุนรายใหญ่ในกองทุนทองคำแห่งนี้